
Første del

SPEILSALEN


I

Hun var kommet for tidlig. Det ergret henne. Tross alt var det ingen Kongelig Høyhet hun skulle møte. Så langt derifra. Og selvsagt hadde hun ikke trengt et så gedigent lokale for en så enkel mottagelse, men det hadde passet seg slik. Dessuten sto de representative rommene alltid så tomme. Det kunne gå uker, ja, måneder, uten at en høyere gjest satte sine ben i Slottets festsaler.

Hoffrøken Ebba Magdalena Meyer hadde tatt plass i en toseters sofa, et rosa stykke stilmøbel på spinkle ben. Hun var av ubestemmelig alder, en anelse fyldig, med lyst og liksom naturlig krøllet, oppsatt hår, munnen var liten og rød, nesen kort som et uglenebb, øynene på vakt. Foran henne på bordet sto to gullkantede porselenskopper dekorert med små roser, noen i knopp, andre i full blomst, ved siden av lå fire biskuiter i en sølvskål, dessuten et innbundet lite hefte, trukket med perlebroderier.

Det var en formiddag i månedsskiftet oktober, november 1915. Krigen, tenkte hoffrøken Meyer i dette andre ufredsåret, krigen hadde sannelig ødelagt meget, enda så langt unna den befant seg. Det var slutt på all festivitas, ingen rojale begivenheter, bare aller nødigst var det noen som krysset landegrensene. De fyrstelige familier var splittet opp og sperret inne i hvert sitt land, i hver sin hoffstat, i hvert sitt palé.

Selv satt hun i Speilsalen.

Betegnelsen ga assosiasjoner til Versailles, men bortsett fra takhøyden hadde rommet mer preg av salong enn sal. Navnet var ment som et kompliment til Hennes Majestet. Det hadde vært dronningens innfall å la rommets fire dobbeltdører dekke med små kvadratiske speil. Sammen med konsollspeilet over kaminen og to høye vinduer mot borggården ga alt glasset rommet et visuelt ekko som gjorde omgivelsene større enn hva de faktisk var.

Hoffrøken Meyer reiste seg utålmodig – hun var liten av vekst, men rak i ryggen – rettet på den gyllen-rosa drakten og trippet over parketten som gynget svakt og ga fra seg noen lett forutsigbare knirk. Ved vinduet kastet hun et blikk ut mot løvtrærne som allerede sto halvt avkledd bak gjerdets murstolper og metallstakitt. Gardisten hadde fått på seg vinterfrakken, skjønt det ennå ikke lå snø i åsen bak spiret på Uranienborg kirke.

Konsolluret plinget tolv. Nært og fjernt hørtes varianter av klokkeklang. Tiden gikk selv om salene lå tomme, sågar fra Statsrådssalen i etasjen under hørtes først et pling, så et plong. Hoffrøkenen strenet resolutt tilbake til sofaen, satte seg, stirret ut i luften, høyre tommel dyttet på en smaragdring hun bar på venstre lillefinger, og som alltid svettet på innsiden. Slik ble hun sittende og lytte, ikke en lyd, hverken fra klinker, hengsler eller parkett, ikke så meget som et forsinket klokkeslag fra et ur langt borte.

Likevel gikk døren opp.

Frida Bøk var iført en enkel, grå drakt med hvit bluse. Hun var ganske høy og nesten påfallende smal. Håret var løst oppsatt, mørkt med et rødlig skjær. To blå øyne sprengte liksom rammen for et blekt ansikt med klare trekk. Mellom hendene holdt hun en tykk bok og et lite, svart hefte. I all sin enkelhet forekom hun hoffrøken Meyer å være mer sannsynlig som et maleri på veggen enn som et virkelig menneske i døråpningen.

Den eldre kvinnen (frøken Bøk kunne knapt være ute av tyveårene) skvatt først ved synet, gjennomlevde et hurtig fortrengt sekund av forvirring, før hun rettet ryggen, smalnet øynene og trakk munnen opp til et vinnende smil:

– Så hyggelig at De kunne ta Dem tid.

Ikke før hadde den nyankomne tatt plass i salongen, så kom en mann, iført livkjole med gullknapper og rød vest, inn døren ved konsollspeilet. Hoffrøkenen nikket, først mot sølvkannen i lakeiens hånd, så i retning koppene ved siden av boken som frøken Bøk hadde lagt fra seg på bordet.

– De vet Hennes Majestet setter sin ære i å være orientert i moderne litteratur, innledet hoffrøken Meyer med høytidelig ettertrykk, straks tjeneren hadde lukket døren bak seg. Det skjedde riktignok påfallende langsomt, som om mannen med det tomme brettet helst ville ha blitt værende i rommet.

– Den er jo ikke egentlig moderne, sa frøken Bøk litt nølende, samtidig som hun la en finger på den murstensrøde boken.

– Nei, nei, men den har jo ikke vært oversatt før nu, kanskje til tysk eller fransk, men ikke til britisk, konstaterte hoffrøkenen.

Hun benyttet med forkjærlighet begrepet «britisk», dessuten likte hun ikke korrigeringer, de være seg aldri så beskjedent uttalt. Innsigelser var å anse som angrep, ikke på henne selv, for all del, men på den institusjon hun var satt til å representere.

– Hennes Majestet ville aldri påberope seg å ha lest en bok på et språk hun ikke behersker, tilføyde hun med en passende dose indignasjon.

– Selvfølgelig ikke, svarte Frida Bøk med senkete øyevipper.

– Men dessverre, i disse tider har ikke Hennes Majestet anledning til å gi seg i kast med et så omfattende verk. Nådigst har hun bedt meg om assistanse.

Hoffrøkenen rettet ryggen og gjorde en megetsigende pause, før hun fortsatte:

– Og jeg Dem, frøken Bøk.

Uten å vente på svar, kanskje et takkens ord, fra kvinnen som satt på stolen foran henne, knep Ebba Magdalena Meyer øynene sammen, smilte og sa:

– De er visst den eneste i dette huset som har nok ledige stunder å øse av for en så tidkrevende herremann.

Smaragdfingeren pekte i retning bokverket.

– Dostojevskij?

– Nettopp, merk Dem navnet, frøken Bøk. Og hva var det romanen het?

Assistenten hevet boken og viste frem en skinnrygg bredere enn hennes eget håndledd:

– The Possessed.

– Og hva skal det bety?

– De besatte.

– Av hvem?

– Djevelen.

Hoffrøken Meyer rykket til, grep tekoppens spinkle hank, løftet den 20 centimeter opp i luften og satte den klirrende tilbake på skålen.

– Tenk, med det synes jeg ikke vi skal belemre Hennes Majestet dronningen.

Frøken Bøk forsto ikke meningen, ble regelrett forvirret. Mens hoffrøkenen fortsatte i et halvt belærende, halvt innsmigrende toneleie:

– Man kan være besatt av så meget, det finnes så mange skjønne lidenskaper, for musikk, for kunst, for blomster. Se bare på denne ørlille koppen.

Bak sitt veldanderte ytre mente hoffrøken Meyer å besitte et artistisk, eller kanskje snarere agitatorisk talent, hun følte følgelig et pirrende stikk av inspirasjon idet hun løftet porselenet.

– Ser De blomstene, frøken Bøk, ser De rosenbladene?

Ugleblikket flyttet seg hurtig mellom den rosa bemalte koppen og de blå øynene, så kom budskapet, servert med dyp overbevisning:

– Der har De Hennes Majestet, henført av alt som er edelt, skjønt og vakkert! Ikke alle, jeg vil si ingen er så besatt av skjønnhetens makt som vårt lands dronning.

Det fulgte et øyeblikks stillhet, ment for ettertanke, assistenten skulle til å drikke, men følte det upassende å heve tekoppen i en så profan hensikt.

– Ja, nu er jeg virkelig spent på å høre hva denne romanen handler om, sa hoffrøkenen samtidig som hun rugget utålmodig på overkroppen.

Frida Bøk berørte boken, men lot den bli liggende på bordplaten. Flere innlagte papirstrimler stakk som følehorn ut fra de første kapitlene.

– Det er ikke helt enkelt å gi noe resymé, sa hun forsiktig.

– Nu må De ikke overdrive, avbrøt hoffrøkenen, – husk Hennes Majestets kalender er fylt av rojale plikter, hun har ingen tid for milelange referater.

– Det planlegges, tror jeg, et mord eller kanskje attentat, begynte frøken Bøk samtidig som hun prikket på boken med høyre pekefinger, – jeg tror … fabrikkarbeiderne … kommer til å storme slottet.

– Det kan De ikke mene?

Hoffrøkenen rygget i stilmøbelet.

Frida Bøk kjente en plutselig rødme oppover halsen:

– Jo, altså, ikke akkurat et slott, men en von Lembke er guvernør i provinshovedstaden der hans kone nettopp er i ferd med å arrangere et ball, da de revolusjonære …

– Uff, det ante meg, det ante meg.

Hoffrøken Meyer tok seg til tinningene med begge hender:

– Jeg fatter ikke hvorfor dronningen skal ha lest akkurat denne romanen! Det må være noe svigerinnen i Buckingham Palace har satt henne på.

Hun pustet tungt, plantet blikket i Frida Bøk og spurte:

– Finnes det da ingen morsomme episoder eller, enda bedre, romantiske passasjer?

– Jo, det er morsomt, men romantikken, hovedpersonen forgriper seg …

– Vent! Hoffrøkenen avverget fortsettelsen med den armerte lillefingeren, – kanskje De skulle nøye Dem med en navneliste? Slik at Hennes Majestet kan referere litt til de viktigste figurene. Begynn med denne guvernør von Lampe med frue og så videre nedover etter stilling og rang.

– Hovedpersonen blir omtalt som prins, prins Nikolaj Stavrogin.

– Vel ikke av kongelig byrd? De sa han forgrep seg.

– Ja, han …

– Begynn med guvernørparet De, frøken Bøk, og så får De finne noen episoder som jeg kan innberette til dronningen uten å havne i forlegenhet. Eller rettere sagt, hun løftet haken, dobbelt, – uten å sette Hennes Majestet i forlegenhet.

Hoffrøkenen reiste seg plutselig, smilte sukret og rakte Frida Bøk venstre hånd til avskjed. Etter sine mange år ved hoffet hadde hun fått det for seg at nettopp det abrupte og dermed uforklarlige var betegnende for kongelig væremåte.

– Husk hva jeg sa, avsluttet hun nesten bryskt, – vår dronning er som besatt av skjønnhet, men det skal være friske, naturlige blomster!

Enda en gang grep hun tekoppen med rosemønsteret, betraktet den høytidelig fra alle kanter, før hun satte den tilbake på asjetten med et klirr.

– Prøv å holde Dem til sannheten, frøken Bøk.

– Til?

Den yngre kvinnen stivnet med det lille ordet mellom leppene, forvirret over å være grepet i en ikke uttalt løgn.

– Til det skrevne ord.

En rødme viste seg på Frida Bøks ansikt. Ebba Magdalena Meyer nøt synet:

– Ordet er hellig, vet De.

Særdeles tilfreds med denne bibelske oppsummeringen tok hoffrøkenen avskjed, slapp likevel ikke romanreferenten med blikket før hun var helt ute av salen.

Parketten lå taus, ikke engang døren hadde knirket.

Hvorfor var noen bygget slik, spurte hun seg selv, nesten forurettet, støpt i et tilsynelatende vektløst materiale, liksom i en helt annen form? Og hvordan var denne skapningen kommet inn i bygningen, hvem hadde gitt henne et værelse, visstnok i loftsetasjen, men likefullt innenfor Slottets murer? Hverken overhoffmesterinnen eller hoffmarskalken hadde engasjert henne, adjutantene – selvfølgelig! Adjutanturet var direkte underlagt forsvarsmakten, dessuten, en ren mannsbastion, besatt av Gud vet hvilke tanker, ideer og ikke minst, drifter!

Hoffrøkenen ble sittende og dreie på porselensrosene, noen i knopp, andre i full blomst. En viss fascinasjon kunne hun ikke benekte for blankpussede ridestøvler og glinsende skuldersnorer, noe annet ville være naturstridig. Dessuten, godt de var der, kommandantene, løytnantene og rittmesterne med sine stramme gardister, i disse – om enn aldri så nøytrale – krigstider, både i og utenfor bygningen.

Ringfingeren strøk over de glaserte rosenknoppene, malt i samme farge som romanreferentens ganske smale, men mykt buktende lepper, fuktet med en ørliten dråpe hån, med et streif av forakt, rettet mot henne og dermed mot dronningen …

Endelig landet blikket i sølvskålen med de fire kjeksene.

Brått og uforklarlig var skålen tom.


II

Et nattlig penselstrøk hadde farget åsen hvit. Det var den første søndagen i november. Skillet gikk like ovenfor Slemdal, der vinteren hadde lagt seg øverst i grantoppene som omkranset en stor trebygning. Gårdsplassen med skjul og vognremisse tilhørte fortsatt høsten. En rød grusvei gikk ned til portnerboligen som dannet grensestasjon mot resten av villastrøket.

Eiendommen ble forpaktet av det tyske gesandtskapet, ikke som ministerresidens, men som bolig for legasjonssekretæren, prins Viktor zu Wied. Han bodde her sammen med sin kone, prinsesse Gisela, to små døtre og håpet om en sønn.

Senhøsten 1915 var det fortsatt de kongelige og keiserlige dynastier som regjerte Europa, omtrent etter samme mønster som var blitt tegnet under Wienerkongressen for nøyaktig 100 år siden. Huset Wied kunne ikke kalle seg regjerende i ordets egentlige, for ikke å si, geografiske betydning, men slekten hadde sterke bånd til land som Romania, Nederland og Sverige. Legasjonssekretæren var kongen av Norges tremenning.

Men i tider da fettere hadde erklært hverandre krig og søsken var havnet på hver sin side av frontlinjen, ga ikke de kongelige slektsbånd den samme overnasjonale fortøyning som tidligere. Ikke siden Napoleons herjinger hadde de europeiske monarkier befunnet seg i en mer uforutsigbar situasjon. Det raste en nådeløs kamp mellom Aksemaktene, Tyskland og Østerrike, på den ene siden og Trippelententen med Frankrike, England og Russland på den andre. Fyrstehusene sto og falt med sine armeer.

Villa Skoghøi lå bare noen fattige sporveisholdeplasser fra Slottet i Kristiania, likevel var den selskapelige forbindelsen skrumpet inn til et minimum eller i realiteten helt brutt. Skjønt landet var nøytralt, befant det norske kongeparet og det tyske prinseparet seg på hver sin side av frontlinjen. Prinseresidensen med sine tre etasjer karnapper, terrasser, balustrader og tyve mål granskog var å betrakte som en tysk enklave i et anglofilt monarki.

Prinsesse Gisela hadde tilbrakt søndagsmorgenen på det flisbelagte badet, der en kobberkjele sørget for rikelig med sildrende varmt vann. Rommet lå i andre etasje mot gårdsplassen, men da kammerpiken hadde brakt håndklær og badekåpe, forflyttet hun seg til omkledningsværelset med utsikt mot toalettspeilet. Om busker og trær fikk vokse heller fritt på eiendommen, pleiet prinsessen sitt eget ytre med desto større flid. Hun hadde en prektig, mørk hårmanke, store brune øyne og fyldige røde lepper. Det lot seg likevel ikke helt skjule at hun hadde lagt seg til en kilo eller kanskje to for meget, en myk polstring som hittil hadde latt seg dekke bak stadig mer utsøkte tekstiler. Hun hadde ikke sittet lenge foran toalettbordet, før speilflaten begynte å hviske sine sannhetsord, små hint om forvandlingens lov.

Det hastet å erobre uforgjengeligheten.

Få måneder før krigsutbruddet var prinsens eldre bror, Wilhelm zu Wied, blitt hentet til Albania for å regjere det lille fjellandet under navnet Vidit I. Akkurat det samme var skjedd ni år tidligere, da en dansk prins var havnet på Norges trone under pseudonymet Haakon VII. Men der regentparet stadig holdt skansen på den skandinaviske halvøy, hadde kong Vidit og dronning Sophie måttet søke tilflukt i Tyskland. En mulig retur til Albania avhang fullt og helt av bevegelsene på slagmarken. Alt sto og falt med krigens allianser; hvem som erobret nye troner, og hvem som måtte gi fra seg de gamle.

Samtidig som prinsesse Gisela satt fordypet i speilbildet, ble porten inn til Villa Skoghøi åpnet for en burgunderrød motorvogn, en Benz, coupé de Ville, der bilføreren håndterte ratt og spaker i friluft, mens herskapet satt bekvemt under tak.

Etter å ha slått av motoren løftet sjåføren på kjørebrillene og satte foten på stigbrettet. Normalt skulle han i neste øyeblikk ha åpnet bakdøren, men den flosshatthøye kupeen var tom. Grev Alfred von Oberndorff hadde selv inntatt førersetet. Når muligheten bød seg, satt den tyske minister heller bak rattet i vær og vind enn innestengt i silke og plysj.

Kjøreturen hadde vært strabasiøs nok. Etter en sivilisert oppstart fra gesandtskapet, på hjørnet mellom Parkveien og Colbjørnsensgate, hadde han krysset bygrensen ved Majorstuen og buksert det tunge karosseriet langs krøtterstien i retning Bogstad hovedgård, for så å smyge seg videre forbi Frønsstuen. Først på Slemdalsveien hadde ministeren kunnet rette blikket mot den hvite åskanten og nyte sylindermotorens ferdigheter.

For så vidt hadde han hverken noen offisiell eller privat grunn til å oppsøke Skoghøi, villaen tjente helst som «Waldhütte» for utfluktens lille forfriskning. Og selv om han for egen del residerte utmerket med hustru og to barn på Skillebekk, sluttet han ikke å la seg fascinere av det hvitmalte kråke-, for ikke å si svaneslottet i laftet jugendstil. Omgitt av høye grantrær var det som å svinge inn på gårdsplassen i et av Caspar David Friedrichs malerier.

Vel på innsiden fikk han hengt av seg den blytunge kjørefrakken, dessuten kastet et blikk i speilet. Oberndorff var en mann midt i førtiårene, solid bygget uten å være overvektig, glattraket med en mørk bart og et rolig brunt blikk i mandelformede øyne. Fra sine år i utenrikstjenesten var han godt kjent med land som Spania, Belgia og Østerrike, men bare Norge hadde gitt ham minnelser om grevskapet Oberndorff i de schwabiske alper. Ministerposten i keiserens «feriekoloni» hadde representert et betydelig karrieresprang. Inntil krigsutbruddet da den norske hovedstaden var havnet i nøytralitetens bakevje.

Alfred von Oberndorff følte ikke desto mindre hvordan Hans Majestet keiserens blikk heftet ved nettopp ham, sendemannen til Norge, hvor han sto, gikk eller manøvrerte sin blankpolerte Benz. Krigen hadde ikke vært mange månedene gammel, før Kristiania, helt uventet og absolutt under hånden, hinsides generalstabenes forestillingsverden, var blitt forvandlet til et mulighetenes åsted.

Fra hallen ble grev Oberndorff ledet inn i kabinettet, der verten hadde sørget for ild på peisen. Viktor zu Wied var i slutten av tredveårene, og han så ut som nettopp det han var, en kongelig prins, middels høy, slank og chevaleresk med veltrimmet mustasje, iført en dyp blå røkejakke med gullbroderier som ga assosiasjoner til husarkorpset. Gemyttlig innledet han konversasjonen med en spøk om de stedlige veistubber, før han tilbød sin overordnete et glass Waldhaus pils, som straks etter ble brakt inn og servert i slanke glass med lav stett.

– Det har falt snø, konstaterte gjesten etter å ha tørket skummet bort fra barten.

– Nettopp, svarte verten uten å utdype snøfallet.

Som kongelig var han vant til å tale om ingenting, hvilket for så vidt passet Oberndorff utmerket på en søndag formiddag. Likevel glapp et ømtålig spørsmål ut av ham idet han løsrev seg fra vinduet med grantrærne og inntok en av lenestolene ved peisen:

– Stadig ingen invitasjoner?

Prinsen zu Wied hevet øyenbrynene, greven måtte presisere:

– Fra Slottet.

– Åh, svarte verten poengtert likegyldig, – de omgås ingen, utenom den britiske legasjonen. Og, han justerte tonefallet fra likegyldig til nedlatende, – et par lokale trelasthandlere, spekulanter i den russiske tundra.

Gjesten fisket frem et sølvetui prydet med det oberndorffske monogram. Han bød prinsen på en sigarett før han plasserte sin egen i munnstykket og tente for begge.

– Jeg kjørte over Frønsstuen, sa han nærmest tilfeldig.

– Inn Bogstadveien?

Så var de der. Det gikk ingen vei utenom. Og kanskje var det derfor keiserens sendemann hadde lagt turen opp i høyden, ikke for å inspisere snøfallet, men for å snakke fritt med en informert kollega, den eneste han hadde på norsk jord. Etter et langt drag sa han:

– Rikskansleren kan lite gjøre så lenge keiseren nøler.

Det var gått et drøyt år siden gesandtskapet i Kristiania mottok en henvendelse med avsenderadresse Bogstadveien 72. Fra en angivelig munk og abbed, fullstendig ukjent i Norge, men berømt, for ikke å si beryktet, i tsarens Russland. Der han var anklaget for å stå bak et – riktignok mislykket – politisk attentat.

«Fader Iliodor», som han signerte seg, var i besittelse av ytterst kompromitterende papirer, materiale til en pamflett eller bok som han ville trykke i Tyskland og spre i masseopplag blant russiske soldater og krigsfanger. Sannheten, hevdet han, ville utløse revolusjon i Russland. Og som en følge av det, nærmest i parentes bemerket: tysk seier på slagmarken.

Verket skulle bære tittelen: «Den hellige djevel».

Henvendelsen var blitt tatt på det dypeste alvor av regjeringen i Wilhelmstrasse, av rikskansleren og av utenriksledelsen. Fader Iliodors påstander hadde med andre ord latt seg underbygge av tysk etterretning. Men et signal til igangsettelse av planen, det vil si til revolusjon i tsarens Russland, kunne bare bli gitt av keiseren selv, av Wilhelm II i egen person.

Beslutningen lot vente på seg.

Ministeren sto opp fra lenestolen, gikk bort til vinduet og lot blikket strekke seg mot de hvite grantroppene.

– Det handler jo ikke bare om krigen, sa han ettertenksomt, – men også, og det er det som gjør det vanskelig, om det monarkiske prinsipp.

Prins Viktor sendte et tomt blikk inn i sigarettrøken. For ham var ikke monarkiet et prinsipp. Det var noe konkret, som en bygning, et våpenskjold, et jakttrofé i trappehallen eller en legemsdel under uniformen, noe som var der, som han aldri hadde tenkt over og aldri hadde til hensikt å tenke over, som ikke skulle tenkes over …

Ministeren fortsatte, vendt mot grantrærne:

– Det er noe med motivet jeg ikke helt begriper.

Han snudde seg, ble stående og stirre på prinsen, uten egentlig å forvente noe svar.

– Denne Fader Iliodor, det virker som om han ikke bare er hevngjerrig, men likefrem besatt …

– Sjalusi!

Prinsesse Gisela sto i døren iført en ankellang silkekjole. Håret svevde som en mørk sky rundt hodet. Munnen var signalrød. To timer ved toalettbordet hadde ikke vært forgjeves.

Prinsen skvatt:

– Men kjære, du lyttet vel ikke ved døren?

– Kom tilfeldigvis forbi, svarte prinsessen med en skuldertrekning.

Ministeren heftet seg ikke ved interne forhold, kysset isteden husfruen på hånden, før han spurte:

– Sjalusi?

– Jeg syntes jeg hørte noen nevne det monarkiske prinsipp …

Oberndorff stusset, men tok seg i det og sa:

– Er ikke det prinsippet nettopp hevet over menneskelige følelser? Handler det ikke om en rett som fyrsten har mottatt … av Gud?

Prinsessen nappet munnstykket ut av sin manns munn, tok et dvelende drag og vendte seg mot ministeren:

– En rett til å herske, over, la oss si, Albania?

– Du er vel ikke sjalu på dronning Sophie?

Bemerkningen datt ut av prins Viktor. Prinsessen trakk på begge skuldre, men verdiget ikke ektemannen oppmerksomhet. Greven, derimot, mottok et dyptloddende blikk, da hun sa:

– Kanskje også djevelen kan ha en finger med i prinsippet?

Keiserens minister forsto at han var havnet midt i en diplomatisk lekkasje, sendte prinsessen et uutgrunnelig smil og henvendte seg til prinsen som om intet var blitt sagt siden før hun viste seg i døren:

– Tenkte å ta samme vei tilbake, over Frønsvolden.

Alfred von Oberndorff pustet lettet ut da Benzen hadde passert portnerboligen. Flere måneder var unektelig lenge for prinsen å holde tett om «Den hellige djevel», men det fikk bli deres sak. For ingen pris ville han vikle seg inn i en strengt gradert meningsutveksling med prinsesse Gisela.

Snart måtte han vie all oppmerksomhet til kjøreforholdene i Vestre Aker. Først da han svingte inn på den nyanlagte Bogstadveien, hadde han kunnet øke farten, isteden senket han tempoet helt ned til gangfart og snek seg som en snusende hund langs fortauskanten.

Nummer 72 lå inneklemt mellom en ordinær bygård og den nybygde Majorstuen skole med portaler og klokketårn. Eiendommen besto av et trehus med en sidefløy lent helt ut til fortauet, dessuten et to etasjers uthus i bakgården. Et par epletrær og en lastebil med striesekker, kull eller muligens poteter, forsterket inntrykket av urbanisert småbruk. «Avholdskafé» sto det på et skilt mot gaten. Alfred von Oberndorff stanset motoren, bare et øyeblikk, men lenge nok til å oppsummere synet.

Dette var altså Fader Iliodors kloster. Så gudsjammerlig anonymt residerte mannen som skulle styrte tsaren og avgjøre krigen.

